Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 99/13/8807	Michalovce, 11.2.2015
EEČ : 2-66-60-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Michalovce
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Michalovce zo dňa 27.9.2013, spisová značka Pv 99/13/8807, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
v Michalovciach dňa 29.1.2013 v čase od 16.15 hod. do 30.1.2013 o 1.00 hod. neoprávnene prechovával v osobnom motorovom vozidle zn. XXXXX, EČ: XXXXX rastlinu konope (Cannabis) o hmotnosti 0,09 g s celkovým obsahom 7,2 % THC, zaradenej v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok, z ktorej by bolo možné pripraviť jednu jednorázovú dávku drogy a vo vrecku vetrovky, ktorú mal oblečenú na sebe, 1 ks plastovej striekačky s obsahom 0,04 g 78,9 % metamfetamínu, zaradeného v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov do II. skupiny psychotropných látok z ktorého by bolo možné pripraviť od 1 do 3 obvykle jednorázových dávok drogy, pričom tieto vydal hliadke OO PZ dňa 30.1.2013 v čase o 1.00 hod. na ul. Sobraneckej za kruhovým objazdom smerom do mesta Michalovce, pri benzínovom čerpadle Shell 

Uznesením prokurátora Okresnej prokuratúry Michalovce zo dňa 27.9.2013, spisová značka Pv 99/13/8807, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
14 mesiacov
Odôvodnenie:
Uznesením prokurátora Okresnej prokuratúry Michalovce sp. zn. Pv 99/13 zo dňa 27.9.2013 bolo podľa § 216 ods.1 Tr. poriadku trestné stíhanie proti obvinenému 
XXXXX podmienečne zastavené na tom skutkovom základe, ako je uvedené v citovanom uznesení prokurátora. Podľa § 216 ods.2 Tr. poriadku bola pre podmienečné zastavenie trestného stíhania stanovená skúšobná doba v trvaní 14 mesiacov. Toto rozhodnutie nadobudlo právoplatnosť dňa 8.10.2013.

Skúšobná doba pre podmienečné zastavenie trestného stíhania uplynula dňom 8.12.2014.

Po uplynutí skúšobnej doby podmienečného zastavenia trestného stíhania bolo skúmané, či obvinený v jej priebehu viedol riadny život. Zo správy Okresného riaditeľstva PZ Michalovce, ako aj z odpisu registra trestov bolo zistené, že obvinený sa v priebehu skúšobnej doby nedopustil žiadneho trestného činu, ani nespáchal priestupok, a teda riadne vyhovel podmienkam stanoveným v ustanovení § 217 ods.1 Tr. poriadku.

Podľa § 217 ods.1 Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 

Podľa § 217 ods. 4 Tr. poriadku právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e). 

Z uvedeného dôvodu bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Richter
prokurátor